Rolprent oor Griekwastad-moorde gemaak | Maroela Media
Deon Meyer het die regte van die boek, 'Die Griekwastad-moorde – Die misdaad wat Suid-Afrika geruk het' deur Jacques Steenkamp vir die rolprent bekom.
In April 2012 word Suid-Afrika en die wêreld tot stilstand geruk met die skokkende nuus van die moorde op Griekwastad in die Noord-Kaap.
Deon (44), Christel (43) en hul dogter, Marthella (14), Steenkamp is wreed op hul plaas, Naauwhoek, vermoor. Marthella is ook verkrag. Don Steenkamp, hul seun wat ten tyde van die moorde 15 jaar oud is, word in 2014 in die hof aan dié gruweldade skuldig bevind.
Dié skokverhaal word vanjaar op die silwerdoek verewig deur die produksiehuis SCENE23. Die wêreldberoemde Suid-Afrikaanse akteur, Arnold Vosloo, sal die hoofrol van kolonel Dick de Waal vertolk. Dit is Vosloo, wat in internasionale flieks soos The Mummy, The Mummy Returns en Blood Diamond teenoor Leonardo DiCaprio gespeel het, se eerste Afrikaanse rolprent in meer as 30 jaar.
Tertius Kapp en Jozua Malherbe, albei Safta-wenners, is onderskeidelik verantwoordelik vir die teks en regie. Die fliek se verfilming neem in Mei 'n aanvang.
"Om feitelike gegewens in 'n speelfilm te verpak is 'n uitdaging waarna ek baie uitsien," vertel Malherbe, wat die regie van dié rolprent behartig.
"Die Griekwastad-moorde het ons land geskud en ek hoop om die oorsake en karakters te ondersoek — asook die omvang van die impak op al die betrokkenes," sê hy.
Die ontwikkeling van die rolprent was een van SCENE23 se eerste projekte. Deon Meyer, Tim Theron, Cobus van den Berg en Tracey Lange is die vervaardigers aan die stuur van dié produksiehuis en die Griekwastad-moorde-projek.
Die idee vir die fliek was aanvanklik dié van Meyer, bekende Suid-Afrikaanse skrywer van boeke soos Orion en Jagveld, wat ook vir die kassie en silwerdoek verwerk is. Hy het die regte van die boek, Die Griekwastad-moorde – Die misdaad wat Suid-Afrika geruk het deur Jacques Steenkamp bekom.
"Die gebeure van die Griekwastad-moorde het die hele land vasgenael gehou en tot vandag word daar steeds geworstel met vrae soos 'Hoekom? Hoe kan 'n kind so iets doen? Kan so iets in my familie gebeur?'"
Don Steenkamp wat sy ouers en sussie op 6 April 2012 op hul plaas Naauwhoek in Griekwastad doodgeskiet het.
"Ons kan nie wag om 'n storie aan te pak wat só drasties ons land se verbeelding aangegryp het nie. Die Suid-Afrikaanse gehoor kan verseker wees dat die fliek nie net weer die feite rondom die saak gaan weergee nie, maar die drama en menslikheid gaan wys wat gepaard gaan met die unieke omstandighede van, en die mense betrokke by die ondersoek na die moorde," sê Tim Theron.
Cobus van den Berg, ook vervaardiger, beaam dit. "Die fliek sal die kyker laat regop sit in die besef hoe uiters belangrik dit is om by die volle waarheid uit te kom. Ons samelewing kan nie gesond wees, vrede maak of vergewe daarsonder nie."
"Lees was nog altyd 'n groot ding vir my en as dit kom my moordsake en die verslaggewing daarvan, het dit my altyd gepla dat ek nie heeltemal 'n prentjie kon vorm oor wat presies die reaksie van die persoon was toe hulle 'gevang' was nie; die gevoel van die speurders aan die stuur van die saak; hoe hulle nog daagliks aangegaan het met hulle lewe," sê Tracey Lange, ook vervaardiger.
"Dit was een van die deurslaggewende faktore wat my laat besluit het om deel te word van die span as vervaardiger."
ek gaan dit beslis nie misloop nie! Arnold Vosloo en Deon Meyer … dit gaan beslis 'n fliek wees om te sien!
Dis heeltemal simpel om flieks te maak van sulke hartverskeurende gebeure. Diè spul in die tronk smile natuurlik oor die aandag.
Watse vreugde put n mens daaruit om so n fliek te maak met soveel hartseer en ou wonde oop te krap ,is daar nie al genoeg hartseer in die wereld nie
Dit is n hartseer storie, maar miskien bring dit net die man sover om oop te maak en om afsluiting te kry. Daar is baie bespiegelinge en vrae , Ouers moet kyk hoe hulle hulle kinders behandel as moet nie die een meer aandag gee as die ander en ook nie afkraak nie. Nie dat ek se dit was hier die geval nie
Ek wonder altyd of wanneer iemand besluit om so film te maak dink aan die familie wat agterbly, die ou wonde wat oopgekrap word en niemand behalwe 'n "kind" weet werklik wat daar gebeur het en wat in sy hart aangegaan het nie. Ek dink dat bietjie "drama" ook bygevoeg word sodat dit 'n groter gehoor trek – en word daar dan aan die familie gedink nee sekerlik nie !! Sterkte aan die familie